Reënweer duur nog ‘n week lank voortDie kruising tussen Rabieweg en John Vorsterrylaan in Centurion, Maart 2013 Foto: @sinful_allure, Twitter Foto’s van vloede in Gauteng volg onderaan die berig. Die Suid-Afrikaanse Weerdiens het Donderdag gesê reënweer sal na verwagting oor die volgende sewe dae in sommige dele van die land voortduur. “Dit word veroorsaak deur warm, vogtige tropiese lug van die noorde,” het Dransby Dulo, ŉ weervoorspeller by die Weerdiens, gesê. Gebiede wat die meeste hierdeur geraak gaan word sluit Gauteng, Limpopo, Mpumalanga, Noordwes, KwaZulu-Natal en die noordelike gedeelte van die Vrystaat in. Dulo sê daar is Donderdag en Vrydag ŉ 80% kans vir donderstorms in Gauteng, Limpopo en Mpumalanga. “Dit kan moontlik tot vloede lei,” het Dulo gesê. Dié gebiede het ŉ 60% kans op donderstorms oor die naweek. “Die reënweer behoort binne die volgende sewe dae op te klaar.” Nana Radebe, woordvoerder van Gautengse nooddienste, het Donderdagoggend gesê daar is deur die loop van die aand geen nuwe vloedverwante voorvalle in Johannesburg aangemeld nie. Wayne Minnaar, hoof superintendent van die Johannesburgse metropolisie, het gesê watervlakke op paaie in Johannesburg het teen Donderdagoggend gesak en geen nuwe padoorstromings is aangemeld nie. Johan Pieterse, woordvoerder van Tshwane nooddienste, het Donderdagoggend gesê die nooddienste bly op bystand in Tshwane tydens die reënweer. -SAPA